Bankklerk gevonnis wat kliënt bedriegArgieffoto ŉ Voormalige kliëntediensklerk by Absa is in die handelsmisdaadhof in Port Elizabeth tot tien jaar tronkstraf gevonnis vir bedrog. Siphokazi Katyu het skuldig gepleit op aanklag van bedrog van meer as R1,1 miljoen. Sy was by Absa se Kwadwesi-tak werksaam toe sy in November 2015 wederregtelik die rekeningnommer van ŉ Absa-kliënt se spaarrekening verander het. Sy het ook die woonadres en selfoonnommer wat aan die rekening gekoppel was, verander. Volgens Anelisa Ngcakani, woordvoerder vir die Nasionale Vervolgingsgesag (NVG), het Katyu ŉ debietkaart uitgereik in die kliënt se naam en dit aan ŉ spaarrekening gekoppel en nog ander rekeninge wat nie aan die kliënt behoort nie. Sy het twee betalingsaanwysings na drie FNB-rekeninge geskep. Tussen 13 en 23 November 2015 is die debietkaart by vyf kitsbanke in Port Elizabeth gebruik om R1,1 miljoen van een rekening na die spaarrekening te betaal. Die Absa-kliënt is uit ŉ algehele bedrag van R1 164 057,20 bedrieg. Daar is vasgestel dat die Absa-kliënt nie versoek het dat enige besonderhede verander word nie en dat die kliënt in Johannesburg gewoon het. Adv. Leigh-Anne Pillay-Selahle, senior staatsaanklaer, het in die hof aangevoer dat Katyu in ŉ posisie van vertroue was en dat haar optrede haar werkgewer en die kliënt blootgestel het. “Daar was ŉ sterk saak teen die beskuldigde met ŉ papierspoor en beeldmateriaal wat duidelik haar betrokkenheid bevestig het. Sy het geen ander keuse gehad as om skuldig te pleit nie.”